། །རོ་ནི་བདེ་བ་ཆེན་པོར་མྱོང་། །ཤ་ཡི་དངོས་པོ་ངས་མ་མཐོང་། །ཞེས་གསུངས་པ་དང་། རྒྱལ་བུ་ས་ཀར་སིདྡྷི་ཡིས། །བརྡ་རུ་ཤེས་པས་ཤེས་རྒྱུད་གྲོལ། །མཁའ་ལ་འཇའ་བཞིན་ཡལ་ནས་སོང་། །ཡང་ནི་རྣལ་འབྱོར་མ་ཞིག་གིས། །ནགས་ཀྱི་གསེབ་ནས་ཤ་བ་སྟོན། །སྔར་བཞིན་མདའ་རྒྱབ་བསད་ནས་ཟོས། །ཡང་། མཻ་ཏྲི་ཐེ་ཚོམ་སྐྱེས་པ་ལ། །རྣལ་འབྱོར་མ་ཡིས་མགུར་བཞེངས་པ། །ཁམས་གསུམ་འཁོར་བའི་ནགས་ཚལ་སྐྱིད་མེད་ན། །གཟུང་འཛིན་ཤ་བ་རྒྱུ་བ་ལ། །ཕྱག་རྒྱ་ཆེན་པོའི་མདའ་གཅིག་རྒྱབ། །ཤ་ནི་གཉིས་སུ་མེད་པར་ཟོས། །རོ་ནི་བདེ་བ་ཆེན་པོར་མྱོང་། །ཤ་ཡི་དངོས་པོ་ངས་མ་མཐོང་། །ཞེས་གསུངས་པས་ཀྱང་ཡིད་མ་ཆེས། །རྒྱལ་བ་རི་ཁྲོད་དབང་ཕྱུག་གིས།། གང་ཡང་མི་སྐྱེ་གང་ཡང་མི་འཆི་བ། །གང་ལ་སྲིད་པས་བཅིངས་དང་གྲོལ་བ་མེད། །གསུངས་ཀྱང་ཡིད་མ་ཆེས། དེ་རྗེས་རྒྱལ་པོ་ས་ཀར་ནི། །མདུན་གྱི་ནམ་མཁར་བྱོན་གྱུར་ནས།། རི་བོ་མཆོག་ལ་བཞུགས་པའི་རྒྱལ་བ་རི་ཁྲོད་པ། །གཞུ་དང་ཕག་པ་མ་ཡིན་སྤྲུལ་པ་སྟེ། །ཟླ་བ་ཉ་གང་བཞིན་དུ་ནི། །འཇིག་རྟེན་འདི་ན་མཆོག་ཏུ་མཛེས། །དགེ་དང་སྡིག་པ་གང་ལ་ཡང་། །མི་མཐུན་གཉེན་པོ་ཁྱོད་ལ་བསྟན། །རང་རིག་ཡེ་ནས་སེང་གེ་བཞིན། །ཞེས་གསུངས་པས་ཡིད་མ་ཆེས། རི་ཁྲོད་དབང་ཕྱུག་ཞལ་སྔ་ནས། །ཁྱེད་ཉིད་ང་ལ་མི་མོས་ཤིང་།། ཐེ་ཚོམ་སྐྱེ་བར་གྱུར་པ་ཡིས། །ཚེ་འདིར་སངས་རྒྱས་མི་ཐོབ་ས། །བར་དོར་རྡོ་རྗེ་རྣལ་འབྱོར་མས། །ལུང་བསྟན་ནས་ནི་སངས་རྒྱས་གསུངས། །དེས་ན་ཅི་མཛད་ལེགས་པར་མ་མཐོང་བས། །མཆོག་གི་དངོས་གྲུབ་བར་དོར་འགྱངས། །དེས་ན་བླ་མའི་རྣམ་ཐར་ལ། །གང་མཛད་ལེགས་པ་ཡིན་སྙམ་པའི། །མོས་གུས་འདུན་པ་ཡང་ཡང་བསྐྱེད། །རྗེ་རིན་པོ་ཆེའི་ཞལ་སྔ་ནས། སྐུ་གསུམ་རྣམ་ཐར་ཅི་འདྲ་ཡང་། །རབ་ཀྱིས་མཛད་པ་མེད་པར་ཤེས། །འབྲིང་གིས་སྤྲུལ་སྐུའི་མཛད་པར་བལྟ། །ཐ་མས་བརྡའམ་རྟེན་འབྲེལ་བསྒོམ། །བསམ་དུ་རྗེ་ལས་མེད་པར་བྱ། །སྐད་ཅིག་ལོག་པའི་ཤེས་པས་ཀྱང་། །ལེགས་པའི་སྐར་མའི་སྡུག་བསྔལ་འདྲ། །ཅི་མཛད་རྣམ་ཐར་ཐམས་ཅད་ལ་དེ་ཀ་ལེགས་པ་ཡིན། དེ་ཚིག་གསུམ་ཚིག་གིས་མཚོན་པས་ཏེ། །ཡེངས་མེད་རྟག་ཏུ་བསམ་པར་བྱ། །ཞེས་པའི་བཀའ་ནན་ཆེན་པོ་གསུངས། །བཞི་པ་བཅོལ་བ་ཉན་པ་ནི། མཚན་ལྡན་བླ་མ་དམ་པ་ཡིས། །ཤོད་ཅིག་གསུངས་དང་སྒོམས་གསུངས་དང་། །གཡོག་གྱིས་གསུང་དང་བང་ཆེན་དང་། །ཚོང་དང་ཁེ་སྤོགས་ལ་སོགས་པ། །དམག་དང་རྐུ་རུ་རྒྱུགས་ཟེར་དང་། །དམ་ཆོས་བཤོལ་ལ་མི་ཆོས་གྱིས། །འཛེ་མོ་ལག་སྡུམ་ཆུང་མར་ལོངས། །འཚོ་བ་བ་ལང་ཆོས་ཟེར་དང་། །མེར་མཆོངས་ཟེར་དང་ཆུར་མཆོངས་དང་། །གཡང་ལ་མཆོངས་ཤིག་གསུང་གྱུར་ཀྱང་། །ཇི་སྐད་གསུང་པའི་བཀའ་བཞིན་བསྒྲུབ། །དཔལ་ལྡན་ནཱ་རོ་ཆེན་པོ་ཡིས། །དཀའ་བ་བཅུ་གཉིས་གསུང་བཞིན་བསྒྲུབས། །དང་པོ་མཁར་གྱི་རྩེ་ནས་མཆོངས། །གཉིས་པ་མཁལ་ཁུང་ཐུར་མ་རྒྱབ། །གསུམ་པ་དཔུང་པས་མེ་དཔུང་དཀྲུགས། །བཞི་པ་མི་གཙང་འདམ་རྫབ་ཟོས། །ལྔ་པ་འབྲས་ཆན་སྟོན་མོ་རྐུས། །དྲུག་པ་རྒྱལ་བུའི་བག་མ་འཕྲོག །བདུན་པ་བློན་པོས་ཆུང་མ་རྐུས། །བརྒྱད་པ་རང་གིས་ཆུང་མ་བླངས། །དགུ་པ་རྡོ་རྗེ་ཐོ་བས་བརྡུངས། །བཅུ་པ་ཆུང་མ་བླ་མར་ཕུལ། །བཅུ་གཅིག་པད་འདབ་ཟམ་པ་བྱས། །བཅུ་གཉིས་ཐང་ཆེན་མཎྜལ་ཕུལ། །དཀའ་བ་བཅུ་གཉིས་ཐ་མ་ལ། །སྲིད་པའི་སྡུག་བསྔལ་ཁྱད་བསད་ནས། །བླ་མའི་གསུང་བཞིན་བསྒྲུབ་པ་གཅེས། །དེས་ན་འོ་སྐོལ་རྗེས་འཇུག་ཀྱང་། །བླ་མའི་གསུང་བཞིན་བསྒྲུབས་ནས་ནི། །བར་ཆད་བདུད་དཔུང་ཐམས་ཅད་ཞི། །སྐྱོན་དག་ཡོན་ཏན་ཐམས་ཅད་རྫོགས། །ཚེ་འདིར་རྫོགས་པའི་སངས་རྒྱས་ཐོབ། །ལྔ་པ་གསོལ་བ་གདབ་པ་ནི། །དང་པོ་བྱང་ཆུབ་སེམས་བསྐྱེད་ནས། །མདུན་གྱི་ནམ་མཁའི་ཁྲུ་གང་དུ། །མཚན་ལྡན་བླ་མ་དམ་པ་དེ། །ཡི་དམ་ལྷ་ཡི་ངོ་བོར་བཞུགས། །སྐུ་ལ་སྡིག་པ་བསྲེག་བྱེད་པའི། །འོད་ཟེར་ཕྱོགས་བཅུར་འཕྲོས་པ་ཡིས། །ཕྱོགས་བཅུར་བཞུགས་པའི་སངས་རྒྱས་དང་། །བྱང་ཆུབ་སེམས་དཔའ་ཐམས་ཅད་དང་། །དཔའ་བོ་རྣལ་འབྱོར་མ་ལུས་པས། །འོད་ཟེར་དག་གིས་བསྡུས་ནས་ཀྱང་། །བླ་མའི་སྐུ་ལ་ཐིམ་གྱུར་ནས། །བདེ་བ་ཆེན་པོར་བཞུགས་པ་ལ། །གདུང་བའི་མོས་གུས་ཐུན་གཅིག་བྱ། །དེ་རྗེས་བླ་མའི་སྐུ་ལུས་ལ། །སངས་རྒྱས་བྱང་ཆུབ་སེམས་དཔའ་དང་། །དཔའ་བོ་མཁའ་འགྲོ་མ་ལུས་དང་། །བླ་མའི་སྐུ་ཡི་རྣམ་པར་འཕྲོས། །ས་གཞི་བར་སྣང་ཐམས་ཅད་ལ། །སེང་གེ་པདྨ་ཉི་ཟླ་ཡི། །གདན་ལ་བླ་མ་བཞུགས་པར་བསམ། །རང་ལུས་ཞིང་གི་རྡུལ་སྙེད་དུ། །སྤྲུལ་ཏེ་ཞབས་ཀྱི་པདྨོ་ལ། །གཏུགས་ལ་གུས་པས་ཕྱག་ཀྱང་འཚལ། །བསྟོད་པའི་ཚིག་རྣམས་ངག་ཏུ་བརྗོད། །རང་ཉིད་ཡི་དམ་ལྷར་བསྒོམས་པའི། །ཐུགས་ཀ་ནས་ནི་ཕྱོགས་བཅུ་རུ། །འོད་ཟེར་དཔག་མེད་འཕྲོས་པ་ཡིས། །ཕྱོགས་བཅུ་འདོད་ཡོན་མ་ལུས་པ། །རང་གི་ལུས་ལ་ཐིམ་པར་བསམ། །དེ་ནས་རང་གི་ཐུགས་ཀ་ནས། །འོད་ཟེར་དག་དང་བཅས་པ་ཡིས། །མེ་ཏོག་མ་དང་བདུག་སྤོས་དང་། །མར་མེ་དྲི་ཆབ་ཞལ་ཟས་དང་། །རོལ་མོའི་ཚོགས་རྣམས་དཔག་མེད་ཀྱིས། །ས་གཞི་བར་སྣང་གང་ནས་ཀྱང་། །བླ་མའི་ཚོགས་ལ་མཆོད་པར་བགྱི། །གདུགས་དང་རྒྱལ་མཚན་བ་དན་དང་། །བླ་བྲེ་དག་དང་ཡོལ་བ་དང་། །འཕན་དང་དར་དཔྱངས་ཆུན་འཕྱང་སོགས། །བཀོད་པ་ཁྱད་འཕགས་མཆོད་སྤྲིན་གྱིས། །ནམ་མཁའི་མཐའ་དང་མཉམ་པར་སྤྲུལ། །གསེར་དང་དངུལ་དང་མུ་ཏིག་དང་། །མུ་མེན་བྱི་རུ་ལ་སོགས་པའི། །རཏྣའི་བྱེ་བྲག་དཔག་མེད་པས། །ནམ་མཁའི་ཁམས་ཀུན་གང་བར་འབུལ། །ག་པུར་གུར་གུམ་ཙན་དན་སོགས། །ནད་སེལ་སྨན་གྱི་ཚོགས་རྣམས་ཀྱིས། །ནམ་མཁའི་ཁམས་ནི་གང་བར་འབུལ། །གསང་བ་བདུད་རྩིའི་མཆོད་པ་དང་། །གསང་ཆེན་སྐྱེ་བ་མེད་པའི་དོན། །ཟག་པ་མེད་པའི་མཆོད་པས་ཀྱང་། །ཆོས་ཀྱི་དབྱིངས་དང་མཉམ་པར་འབུལ།། རྒྱལ་སྲིད་རིན་ཆེན་སྣ་བདུན་དང་། །འབྲུ་སྣ་རྣམ་པ་སྣ་ཚོགས་དང་། །ཞལ་ཟས་བྱེ་བྲག་དཔག་མེད་དང་། །ལྷ་རྫས་ན་བཟའི་བྱེ་བྲག་རྣམས། །ནམ་མཁའི་ཁམས་དང་མཉམ་པར་འབུལ། །འདོད་ཡོན་ལྷ་མོ་རྣམ་ལྔ་དང་། །རིག་མ་བཅུ་དྲུག་ལ་སོགས་པའི། །ནང་གི་མཆོད་པ་དཔག་མེད་ཀྱིས། །ཆོས་ཀྱི་དབྱིངས་དང་མཉམ་པར་འབུལ། །དེ་རྗེས་ཐོག་མ་མེད་པ་ནས། །བསགས་པའི་སྡིག་དང་སྒྲིབ་སོགས་ལ། །ཤིན་ཏུ་གནོང་ཞིང་འགྱོད་པ་ཡིས། །ཁོང་དུ་དུག་སོང་བཞིན་དུ་བཤགས། །ཕྱིན་ཆད་ཕྲ་ཞིང་ཕྲ་བ་ཡི། །སྡིག་པ་བྱེད་རེ་སྙམ་པ་ཡིས། །གཉེན་པོའི་དམ་བཅའ་བརྟན་པོ་བྱ། །དེ་རྗེས་འཕགས་པའི་སེམས་ཅན་གྱི། །དུས་གསུམ་བསགས་པའི་དགེ་བ་ལ། །སྙིང་ནས་དག་པའི་ཡི་རང་འབུལ། །ཕྱོགས་བཅུའི་སངས་རྒྱས་ཐམས་ཅད་དང་། །འགྲོ་བ་སེམས་ཅན་དོན་སླད་དུ། །ཆོས་འཁོར་བླ་མེད་བསྐོར་བར་ནི། །ཡང་དང་ཡང་དུ་བསྐུལ་མ་གདབ། །དུས་གསུམ་སངས་རྒྱས་ཐམས་ཅད་ལ། །འཁོར་བའི་རྒྱ་མཚོ་སྟོངས་ཀྱི་བར། །མྱ་ངན་མི་འདའ་བཞུགས་གྱུར་ཅིང་། །འགྲོ་བའི་དོན་དུ་བཞུགས་པར་ནི། །གསོལ་བ་ཡང་དང་ཡང་དུ་གདབ། །དུས་གསུམ་བསགས་དང་གནས་པ་ཡི། །དགེ་བ་ཇི་སྙེད་ཡོད་པ་ནི། །བདག་དང་འགྲོ་བ་མ་ལུས་པ། །བྱང་ཆུབ་ཐོབ་ཕྱིར་བསྔོ་བར་བྱ། །དེས་ན་ཕྱོགས་བཅུའི་སངས་རྒྱས་དང་། །བྱང་ཆུབ་སེམས་དཔའ་ཐམས་ཅད་དང་། །དཔའ་བོ་མཁའ་འགྲོ་མ་ལུས་ཀུན། །འོད་ཀྱི་རང་བཞིན་དུ་ཞུ་ནས། །བླ་མའི་སྐུ་ལ་ཐིམ་པར་བསམ། །བླ་མ་སྙིང་གི་དཀྱིལ་དུ་བསམ། །ལུས་ངག་ཡིད་གསུམ་གུས་པ་ཡིས། །གསོལ་བ་རྒྱུན་ཆད་མེད་པར་གདབ། །དེ་ཡང་ཐུན་མགོ་ཐམས་ཅད་ལ། །རྗེ་ཆོས་ཀྱི་སྐུ་ལ་སྐྱབས་སུ་མཆི། །ལོངས་སྤྱོད་རྫོགས་པའི་སྐུ་ལ་སྐྱབས་སུ་མཆི། །སྤྲུལ་པའི་སྐུ་ལ་སྐྱབས་སུ་མཆི། །ཞེས་པ་མང་དུ་གདབ་པར་བྱ། །བར་དུ་མ་ནམ་མཁའ་དང་མཉམ་པའི་སེམས་ཅན་ཐམས་ཅད། བླ་མ་སངས་རྒྱས་རིན་པོ་ཆེ་ལ་སྐྱབས་སུ་མཆི། །ཞེས་པ་རྒྱུན་ཆད་མེད་པར་གདབ། །རང་ཉིད་གསོལ་བ་འདེབས་པ་ལྟར། །མཁའ་མཉམ་སེམས་ཅན་ཐམས་ཅད་ཀྱང་། །སྙིང་ཀའི་བླ་མ་སངས་རྒྱས་ལ། །དུང་དུང་གསོལ་བ་འདེབས་པར་བསམ། །དེ་ཡང་བྱིང་བར་གྱུར་ན་ནི། །སྤྱི་བོར་བསྒོམ་ལ་གསོལ་བ་གདབ། །ཟ་འདོད་འཐུང་འདོད་བྱུང་གྱུར་ན། །མགྲིན་པར་བསྒོམ་ལ་གསོལ་བ་གདབ། །ཁམས་འདུས་སྙིང་མི་དགའ་བ་ལ། །ནམ་མཁའི་ཁམས་ནི་བླ་མས་གང་། །ཐུགས་ཀར་ནས་ནི་འོད་ཟེར་དཔག་མེད་འཕྲོས། །རང་གི་སྡིག་སྒྲིབ་ཐམས་ཅད་དག །ལུས་སེམས་བདེ་བ་ཆེན་པོས་གང་། །བདེ་བ་འོད་ཟེར་དང་བཅས་པ། །རང་གི་སྙིང་ག་ནས་འཕྲོས་པས། །བླ་མའི་ཐུགས་ཀར་ཐིམ་པར་བསམ། །ཟག་མེད་བདེ་བས་མཉེས་པར་བསྒོམ། །ཡང་གཅིག་བླ་མའི་ཐུགས་ཀ་ནས། །འོད་ཟེར་སྣ་ཚོགས་འཕྲོས་པ་ཡིས། །རང་གི་སྙིང་གར་ཐིམ་གྱུར་ནས། །སྡིག་སྒྲིབ་ཐམས་ཅད་དག་པར་བསམ། །དེ་ལྟར་སྐད་ཅིག་མ་ཡེངས་པར། །རྒྱུན་ཆད་མེད་པར་གསོལ་བ་གདབ། །འཕྲོ་ནི་གཅོད་པའི་དུས་ཉིད་དུ། །བླ་མའི་ཚོགས་རྣམས་འོད་དུ་ཞུ། །རང་གི་ལུས་ལ་ཐིམ་པ་ཡིས། །བླ་མའི་ཐུགས་དང་རང་གི་སེམས། །གཉིས་མེད་ཆུ་ལ་ཆུ་བཞག་དང་། །མར་ལ་མར་བཞག་བཞིན་དུ་གྱུར། །མ་བཅོས་གཉུག་མའི་ངང་ལ་བཞག །སྟོང་པ་དག་ཏུ་མི་བསྒོམ་ཞིང་། །དངོས་པོར་ཡང་ནི་མི་འཛིན་པར། །ཇི་ལྟར་འདུག་པ་དེ་ལྟར་བཞག །བཟུང་འཛིན་ཐམས་ཅད་རང་སར་གྲོལ། །དེ་རྗེས་བླ་མེད་བྱང་ཆུབ་ཆེན་པོར་བསྔོ། །དེ་ལྟར་གསོལ་བ་བཏབ་པ་ཡིས། །ཕན་ཡོན་བསམ་གྱིས་མི་ཁྱབ་པ། །གོང་དུ་ལེགས་པར་སྨོས་པ་ཡི། །འདི་ཡང་ཆོས་རྗེ་རིན་ཆེན་གྱིས། །ཕན་ཡོན་བཅུ་གཅིག་གསུངས་པ་ནི། །བླ་མས་བུ་བཞིན་གཟིགས་པ་དང་། །ཕྱོགས་བཅུའི་རྒྱལ་བ་སྲས་བཅས་ཀྱིས། །རྟག་ཏུ་ཐུགས་རྗེས་འཛིན་པ་དང་། །ལྷ་དང་ལྷ་མིན་ལ་སོགས་པས། །ཡོན་ཏན་བསྔགས་པ་བརྗོད་གྱུར་ཅིང་། །ཕྱོགས་རྣམས་ཀུན་ནས་ཕྱག་ཀྱང་འཚལ། །མི་དང་མི་མ་ཡིན་སོགས་ཀྱིས། །གནོད་པ་མེད་པར་སྲུང་བ་དང་། །འགྲན་ཟླ་མེད་ཅིང་ཐམས་ཅད་ཀྱིས། །ཀུན་ནས་སྤྱི་བོར་ཁུར་བ་དང་། །སྙན་པའི་བ་དན་སྒྲ་དབྱངས་ཀྱིས། །ཕྱོགས་རྣམས་ཀུན་ཏུ་ཁྱབ་པ་དང་། །ཚོགས་ཆེན་རྫོགས་ཤིང་སྒྲིབ་གཉིས་བྱང་། །ཚེ་འདིར་ཅི་བསམ་འགྲུབ་གྱུར་ཅིང་། །དངོས་གྲུབ་རབ་འབྲིང་ཚུལ་བཞིན་ཐོབ། །མཁའ་འགྲོ་ཆོས་སྐྱོང་ཐམས་ཅད་ཀྱིས། །རང་གི་ལུས་ལ་མདངས་བཅུག་ནས། །ལྷ་དང་ལྷ་མིན་ལ་སོགས་པས། །གཞན་གྱིས་རིག་པ་བསྐུལ་གྱུར་ནས། །འགྲོ་དོན་རྒྱ་ཆེན་འགྲུབ་པའོ། །འཆི་དུས་དགའ་བཞིན་སྤྲོ་བཞིན་དུ། །དཔའ་བོ་མཁའ་འགྲོས་བསུ་བ་དང་། །འཁོར་ཚེ་ལོག་པར་མི་ལྟུང་ཞིང་། །རྟག་ཏུ་བླ་མའི་ཞབས་དྲུང་སྐྱེ། །ཡང་། རྗེ་ལ་གསོལ་བ་བཏབ་པ་ཡིས། །ནད་རྣམས་ཐམས་ཅད་ཞི་བ་ནི། །སྨན་གྱི་བུ་མོ་ལྟ་བུ་དང་། །གསོལ་བ་རྒྱུན་ཏུ་བཏབ་པ་ཡིས། །དགོས་འདོད་ཐམས་ཅད་འབྱུང་བ་ནི། །ཡིད་བཞིན་ནོར་བུ་ལྟ་བུ་དང་། །གདོན་རྣམས་ཐམས་ཅད་ཞི་བ་ནི། །ཁ་དྲག་པོ་ལ་སྐྱབས་བཅོལ་འདྲ། །ཚེ་འདི་བསམ་པས་མི་དྲན་པ། །ལྟད་མོ་ཆེན་པོ་ལྟ་བུའོ། །རང་གི་བསམ་པ་འགྲུབ་པ་ནི། །འཕྲུལ་དགའི་ལྷ་དང་འདྲ་བ་ཡིན། །བསམ་པ་ཅི་བསམ་འགྲུབ་པ་ནི། །གཞན་འཕྲུལ་དབང་བྱེད་ལྷ་ལྟ་བུ། །ཐམས་ཅད་བདེ་ལ་འགོད་པ་ནི། །གསེར་གྱི་འཁོར་ལོས་བསྒྱུར་བ་ཡི། །རྒྱལ་པོ་རྒྱལ་སར་གཏོན་པ་ལྟ་བུའོ། །གཞན་ཡང་། དུས་གསུམ་སངས་རྒྱས་ལ། །ཡོན་ཏན་ཇི་སྙེད་ཡོད་པ་རྣམས། །མོས་གུས་ཡོན་ཏན་དེ་སྙེད་དོ། །ཕན་ཡོན་དེ་རྣམས་འདོད་པ་ལ། །བསླབ་བྱ་འདི་རྣམས་སློབ་དགོས་པས། །དངོས་པོ་ཅི་ཟ་ཅི་འཐུང་གི །ཕུད་ཀྱིས་གུས་པས་མཆོད་པ་དང་། །དགོས་པ་གལ་ཆེ་ཐམས་ཅད་ལ། །ཐབས་གཞན་ལོགས་ནས་མི་འཚོལ་དང་། །ལུས་དང་ལོངས་སྤྱོད་ཐམས་ཅད་ལས། །ཞབས་ཏོག་གང་འགྲུབ་བྱ་བ་དང་། །བྱ་བ་ཅི་བྱེད་ཐམས་ཅད་ཀྱི། །སྔོན་དུ་གསོལ་བ་གདབ་པ་དང་། །ཡོན་ཏན་བདེ་ལེགས་གང་བྱུང་ཡང་། །བླ་མའི་དྲིན་དུ་བསམ་པ་དང་། །སྤྱོད་ལམ་ཕྲ་མོ་ཡན་ཆད་ལ། །གང་ཞིག་མཉེས་པར་བྱ་བ་དང་། །རྣམ་པར་ཐར་པ་གང་ལ་ཡང་། །སྐད་ཅིག་མི་དད་མི་བསྒོམ་དང་། །རྟག་ཏུ་འཁོར་ལོར་རང་ཉིད་ཀྱི། །སྤྱི་བོའི་གཙུག་ཏུ་བསྒོམ་པར་བྱོས། །འདི་བཀོད་དྲི་མེད་དགེ་བའི་འོད་ཟེར་གྱིས། །ལོག་རྟོག་མ་རིག་མུན་ནག་འཐིབས་པོ་བསལ། །ཆོས་ཉིད་མཁའ་ལ་ཡོན་ཏན་སྤྲིན་ཚོགས་འཁྲིགས། །མཁའ་མཉམ་སེམས་ཅན་མཁྱེན་པ་གཉིས་ལྡན་ཤོག །མོས་གུས་ཀྱི་བྱེད་ཐབས་དགོས་འདོད་འབྱུང་བ་ཞེས་བྱ་བ། དགའ་ལྡན་གླིང་གི་རི་ཁྲོད་དུ་ལྡོམ་བུ་རྣལ་འབྱོར་རྒོད་ཚང་པས། རྒྱལ་བའི་བཀའ་དང་བླ་མ་རྣམས་ཀྱི་གསུང་རྣམས་ཕྱོགས་གཅིག་ཏུ་བསྡེབས་ནས་བྲིས་པའོ།། །།